לפני שהתחיל לכתוב את המוזיקה שלו, נאש התחיל להקליט כשהיה בן 13.
קריירה.
ב-2015, נאש התחיל להוציא סדרה של מיני-אלבומים, שקשורה לפרידה קודמת, כאשר ב-15 במרץ 2015 הוציא את "U", וב-15 בדצמבר 2015, הוציא את "Me". נאש הקליט את שני המיני-אלבומים הראשונים שלו במוסך שלו. גם את השיר "I Hate U, I Love U" הפיק במוסך שלו, שנהיה לשיר הפריצה שלו, כאשר בשיאו הגיע למקום העשירי בבילבורד הוט 100 ולמקום השביעי במצעד הסינגלים הבריטי. המיני האלבום השלישי של נאש, "Us", יצא ב-25 במרץ 2016.
בריאיון למגזין בילבורד ב-2016, נאש ציין את Death Cab for Cutie, The Postal Service, קניה וסט וג'ק ג'ונסון כהשפעותיו המוזיקליות.
באוקטובר 2017, הוציא בשיתוף פעולה עם MAX את הסינגל "Lights Down Low". השיר הגיע בשיאו למקום ה-20 בבילבורד הוט 100.
ב-11 בינואר 2019, הוא הוציא את אלבום הבכורה שלו, "We".
ב-21 בדצמבר 2019, הוא הוציא את המיני-אלבום הרביעי שלו, "If".
ב-16 ביוני 2020, הוא הוציא את המיני-אלבום החמישי שלו, "Outside/Inside".
עונת 1975/1976 בליגת העל ההולנדית
עונת 1975/1976 הייתה העונה ה-20 של ליגת העל ההולנדית בכדורגל, שהיא הליגה ההולנדית הבכירה. בסיום אותה עונה זכתה פ.ס.וו. איינדהובן באליפות הליגה. מ.ו.ו מאסטריכט ואקסלסיור רוטרדם ירדו לליגת המשנה.
מבנה.
על ניצחון הוענקו 2 נקודות ועל תיקו נקודה בודדת. הליגה כללה 18 קבוצות, (16 ששיחקו בעונה שעברה, אליהן הצטרפו ניימכן ומועדון הכדורגל איינדהובן שעלו מליגת המשנה) ששיחקו ביניהן במשך 2 סיבובים בני 17 משחקים כל אחד - 34 מחזורים בסה"כ. בסיומם הראשונה זכתה באליפות והקבוצות שסיימו במקומות 17 ו-18 ירדו לליגת המשנה.
רוברטו אמיליו דה קוניה
רוברטו אמיליו דה קוניה (בפורטוגזית: Roberto Emílio da Cunha; 20 ביוני 1912 – 20 במרץ 1977), הידוע בעיקר בשם רוברטו, היה כדורגלן ברזילאי ששיחק בעמדת החלוץ.
ביוגרפיה.
רוברטו התחיל את הקריירה עם פלמנגו ובמשך שנתיים עמה כבש 19 שערים ב-52 הופעות. לאחר מכן עבר לסאו קריסטובאו שם במשך שש שנים כבש 81 שערים ב-135 הופעות.
במדי נבחרת ברזיל הופיע לראשונה בקופה אמריקה 1937 בו סיים כסגן האלופה. במונדיאל 1938 כבש ברבע הגמר את שער הניצחון ב-1–2 נגד צ'כוסלובקיה, שער שהעלה אותם לחצי. הוא סיים עמה במקום השלישי.
פרשת מעצרו ומותו של הקצין באגף המודיעין
פרשת מעצרו ומותו של הקצין באגף המודיעין, שהתפרסמה ב-1 ביוני 2021, עוסקת בקצין באגף המודיעין בצה"ל, שהואשם בביצוע מעשים שפגעו בביטחון המדינה, מתוך מניעים אישיים. הוא נכלא בחודש ספטמבר 2020, ונמצא מת בתאו בבית הכלא הצבאי נווה צדק כתשעה חודשים לאחר כליאתו. על פרטי חקירת העבירה, האישום כנגד הקצין וחקירת נסיבות מותו הוטלו צווי איסור פרסום.
פרטי האירוע.
בחודש ספטמבר 2020 הוגש נגד קצין ששירת ביחידה טכנולוגית באגף המודיעין כתב אישום חמור, והוא נעצר עד תום ההליכים. הקצין, בן 25 במותו, היה ילד מחונן. במקביל ללימודיו בתיכון למד מדעי המחשב באוניברסיטה וקיבל תואר ראשון, והועסק בחברת היי-טק גדולה. לדברי אביו "הצבא קיבל לידיו חייל בריא שהתמסר ליחידה, משעות השחר עד מאוחר בלילה, הרבה פעמים עם תוצאות מדהימות".
לדברי דובר צה"ל, הקצין ביצע באופן מודע מספר פעולות שפגעו קשות בביטחון המדינה ובחקירתו הודה ברבים מהמעשים שיוחסו לו. עוד העלתה החקירה שהקצין פעל באופן עצמאי, ממניעים אישיים, ולא ממניעים אידאולוגיים, לאומניים או כלכליים. הרמטכ"ל, אביב כוכבי, הבהיר כי אין דמיון בין כליאתו של הקצין לבין פרשת האסיר X, וכי הוא "עשה עבירות חמורות ביותר. הוא עשה אותן בכוונה, מסיבות שאני לא יודע לתאר. הוא כמעט פגע בסוד גדול ועצרנו את זה בדקה ה-90".
הקצין נכלא תחילה בכלא 6, ובהמשך הועבר לבית הכלא הצבאי נווה צדק. בניגוד לאסירים אחרים ששמם נאסר לפרסום, הוא נכלא בשמו ושהה בתא עם כלואים נוספים ולא בתנאי בידוד, והיה בקשר עם משפחתו. במהלך מעצרו התקיים גישור פלילי, שבו ביקשה המדינה לגזור עליו עשר שנות מאסר.
בחג השבועות, בלילה שבין 16 ל-17 במאי, בזמן מבצע שומר החומות, הקצין נמצא במצב קשה בתאו שבכלא. הוא הועבר לבית החולים לניאדו סמוך לשעה אחת בלילה, ושם נקבע מותו. בני משפחתו קיבלו את ההודעה על מותו בחמש בבוקר, וכשהגיעו לבית החולים נמסר להם כי הגופה הועברה לנתיחה במכון הפתולוגי באבו כביר. נתיחת גופתו של הקצין נעשתה בנוכחות פתולוגית מטעם משפחתו ונציג מחלקת ביטחון מידע בצה"ל. על פי צה"ל, במהלך תקופת מעצרו ומספר חודשים לפני מותו, השתחרר הקצין מן השירות לבקשתו, ולכן נקבר בקבורה אזרחית ולא כחלל צה"ל, בהתאם לחוק בתי קברות צבאיים.
חקירת הפרשה.
על חקירת הפרשה בה הואשם הקצין הוטל צו איסור פרסום. הדיונים בפרשה נערכו בדלתיים סגורות במשך חצי שנה, מבלי לעדכן את הציבור בפרשה. בסיום החקירה הוגש כתב אישום נגד הקצין, והוא נכלא. עו"ד בני קוזניץ מונה, באישור צה"ל, לייצג את הקצין. עם היוודע דבר מותו של הקצין, בוטל כתב האישום נגדו.
בחקירת נסיבות המוות עוסקת היחידה לחקירות פנים של אגף כוח האדם. גם על חקירה זו ונסיבות המוות הוטל צו איסור פרסום. הרמטכ"ל, אביב כוכבי, אמר כי "אסור היה שימות בכלא. ואת זה אנחנו צריכים לתחקר באופן נוקב, מעמיק ויסודי כמו שאנחנו עושים בכל תחקיר."
דגימה מדמו של הקצין המנוח נשלחה לבדיקה במעבדה בארצות הברית, וזו לא מצאה בדם ריכוז חריג של תרופות.
פרסום הפרשה.
ב-18 במאי 2021, לאחר מותו של הקצין, פורסם כי חייל בבית הכלא הצבאי נווה צדק נמצא במצב קשה בתאו ומת בבית החולים.
הפרשה הושוותה בחלק מאמצעי התקשורת בישראל לפרשת מרדכי קידר ולפרשת בן זיגייר. בדומה להם, גם קצין המודיעין כונה בתחילה "".
ב-1 ביוני 2021 צומצם מעט צו איסור הפרסום, והותרו לפרסום מספר פרטים על הפרשה, אך לא האישום שהוגש כנגד הקצין. מצה"ל נמסר כי בחודש ספטמבר 2020 הוגש כנגד הקצין כתב אישום לאחר חקירת מצ"ח, מסיבות שהוצא עליהן צו איסור פרסום.
"הארץ" ו-ynet פנו לבית הדין הצבאי בבקשה לצמצם את ההגבלות שבצו. צה"ל בדק את הבקשה ואישר לפרסם את שמו של הקצין, אך איסור פרסום השם נותר בתוקף עקב התנגדות בני משפחתו. בעקבות שמועות שנפוצו אישר בית הדין לפרסם כי הקצין לא הואשם ב"ריגול או בעבירה של בגידה, ולא היה במגע עם סוכן זר או הופעל על ידו". בקשה של העיתונים להתיר פרסום פרטים נוספים על הפרשה, ובהם שמו של הקצין, נדחתה בהחלטה של אלוף דורון פיילס, נשיא בית הדין הצבאי לערעורים.
נציג התביעה הצבאית הודיע כי צה"ל יאפשר להורי קצין המודיעין לעיין בכתב האישום שהוגש נגדו.
כפי שנהג במקרים קודמים של צווי איסור פרסום בישראל, הבלוג "תיקון עולם", שמחברו, ריצ'רד סילברסטיין, מתגורר בארצות הברית ולכן אינו כפוף לחוק הישראלי, פרסם, החל מ-1 ביוני, פרטים שונים על הפרשה, ובהם שמו, דרגתו ותמונתו של הקצין ואת נסיבות מעצרו ותוכן החשדות נגדו.
בני משפחתו של הקצין הקימו לזכרו דף פייסבוק בשם "אוהבים, זוכרים, לא מוותרים", ופתחו במיזם להקמת קרן שתעניק מלגות לתלמידי תיכון הלומדים לתואר ראשון במדעי המחשב.
ב-20 במאי 2022 התקיימה אזכרה במלאת שנה למותו של ת'. באזכרה השתתפו עשרות רבות של אנשים ובהם מפקד יחידה 8200, סגן ראש המוסד לשעבר, רם בן ברק, מנהל בית הספר הריאלי, בו למד ת' 12 שנים, ד"ר יוסי בן-דב ופרופסור גדי לנדאו, ראש תוכנית "אתגר" באוניברסיטת חיפה, בה עשה ת' תואר ראשון במדעי המחשב.
בבילון (סרט)
בבילון (באנגלית: Babylon) הוא סרט דרמה תקופתית אמריקאי, שנכתב ויבוים על ידי הקולנוען דמיאן שאזל.
הסרט עתיד לעלות לאקרנים תחת הפצתה של סרטי פרמאונט ב-25 בדצמבר 2022.
רקע עלילתי.
עלילת הסרט עתידה להתרחש בשנות ה-20 של המאה ה-20, על רקע המעבר של תעשיית הסרטים בהוליווד מסרטים אילמים למדוברים, ולשזור את גורלן של דמויות פיקטיביות והיסטוריות יחד.
הפקה.
ביולי 2019, הוכרז כי דמיאן שאזל שוקד על פיתוח הסרט הבא שלו, דרמה תקופתית שתתרחש בתקופת תור הזהב של הוליווד. עם מכירת זכויות הפצת הסרט, נודע כי סרטי ליונסגייט היא המועמדת המובילה לרכישתן, כאשר במקביל נמסר כי אמה סטון ובראד פיט מועמדים לתפקידים הראשיים. בנובמבר 2019, נמסר כי סרטי פרמאונט רכשה את זכויות הפצת הסרט, ושסטון ופיט עודנם בתהליכי משא ומתן על התפקידים הראשיים. בינואר 2020, פיט אישר את ליהוקו, וחשף שהסרט יתרחש במהלך שנות ה-20 של המאה ה-20, על רקע המעבר של התעשייה בהוליווד מסרטים אילמים לסרטים מדוברים. בדצמבר 2020, נמסר שסטון עזבה את הפקת הסרט בעקבות מחויבויות קודמות לפרויקטים אחרים, שמרגו רובי נמצאת בתהליכי משא ומתן על החלפתה, ושלי ג'ון לי לוהקה לגילום דמותה של אנה מיי וונג. במרץ 2021, דבר ליהוקה של רובי אושר, במקביל לאישור ליהוקם של ג'ובאן אדפו ודייגו קלווה. ביוני 2021, אושר ליהוקם של קתרין ווטרסטון, מקס מינגלה, פלי, סמרה ויבינג, רורי סקובל, לוקאס האס, אריק רוברטס, פי. ג'יי. בירן ודיימון גפטון.
צילומים.
צילומי הסרט התעתדו להתחיל בקליפורניה במהלך קיץ 2020 לאחר החזר זיכוי המס הממלכתי. עם זאת, בעקבות התפרצות מגפת הקורונה, צילומי הסרט נדחו וכעת הם עתידים להתחיל ביוני 2021.
הפצה.
הסרט התעתד לעלות לאקרנים בבתי קולנוע נבחרים ב-25 בדצמבר 2021 ולאחר מכן, לשאר בתי הקולנוע בארצות הברית ובעולם ב-7 בינואר 2022, אך בעקבות התפרצות מגפת הקורונה בארצות הברית ודחיית צילומי הסרט, הסרט עתיד כעת לעלות לאקרנים ב-25 בדצמבר 2022 ולאחר מכן ב-6 בינואר 2023, תחת אותה אסטרטגיית הפצה המקורית.
רכבות לילה (סרט)